Руската армия сформира мощна ударна групировка за високопрецизни удари на разстояние до 4000 км - Russia Beyond България
Руската армия сформира мощна ударна групировка за високопрецизни удари на разстояние до 4000 км
07 ноем 2018
Войници подготвят ракета за изстрелване от системата "Искандер-М".
Дмитрий Рогулин/TASS
Вестник "Красная звезда" отбелязва, че основата на тези групировки в стратегически важните райони на Балтийско, Баренцово, Черно и Средиземно море са кораби с крилати ракети "Калибър".
Във Въоръжените сили на Русия са създадени подразделения по планиране на използването на високоточно оръжие (ВТО) с голям обсег на действие и подготовка на полетни задания за крилати ракети. В резултат на това групировките за ВТО могат да използват ракети по цели на разстояние до 4000 км, съобщи "Красная звезда", официалният печатен орган на руското военно министерство.
В статията, цитирана от ТАСС, се отбелязва, че в основата на тези групировки в стратегически важните райони на Балтийско, Баренцово, Черно и Средиземно море са включени кораби с крилати ракети "Калибър". Продължават и серийните доставки на оперативно-тактически ракетни комплекси "Искандер-М", както и на подводни и надводни кораби с ракетни комплекси "Калибър".
Изданието пише, че за шест години е осъществен пробив в снабдяването на Въоръжените сили с високоточно оръжие с голям обсег на действие. "В резултат на това количеството на носители с наземно, морско и въздушно базиране се увеличи с над 12 пъти, а с високоточни крилати ракети – с над 30 пъти", съобщава "Красная звезда". В материала се отбелязва, че руските високоточни комплекси с голям обсег са демонстрирали високата си ефективност и надеждност по време на бойните действия в Сирия. В статията се подчертава, че Русия вече създава уникални комплекси от високоточно въоръжение от следващо поколение.
"Те включват високоточния авиационен ракетен комплекс "Кинжал" с хиперзвукови ракети, предназначени за унищожаване на наземни и морски цели, междуконтиненталния ракетен комплекс "Сармат", способен да атакува цели както през Северния, така и през Южния полюс, комплекса "Авангард", снабден с планиращи крилати бойни блокове", пише "Красная звезда".
В разработка е и крилата ракета с ядрена енергийна установка с неограничен обсег на действие и непредсказуема траектория на полета, както и подводният атомен безпилотен апарат "Посейдон".
От изданието отбелязват, че новите руски стратегически ракетни комплекси могат да преодоляват всякакви, дори и перспективни системи за ПРО на водещите чужди държави.
"Красная звезда" напомня, че за последните шест години делът на съвременното въоръжение и военна техника в стратегическите ядрени сили на Русия е нараснал от 37% до 81%. Активно се развива наземният компонент на стратегическите ядрени сили – Ракетните войски със стратегическо предназначение. За тяхното превъоръжаване се разработват перспективни комплекси, включително с тежки междуконтинентални балистични ракети РС-28 "Сармат".
РС-28 "Сармат" е руски перспективен ракетен комплекс с наземно шахтово базиране4 с тежки орбитални междуконтинентални балистични ракети, способни да носят ядрени заряди. Той се разработва от 2000-те години от специалистите от АО "Държавен ракетен център "В.П. Макеев" в Челябинска област, за да замени комплекса Р-36М2 "Воевода", който е на въоръжение в Ракетните войски със стратегическо предназначение от 1988 година.
На 1 март 2018 г. руският президент Владимир Путин каза в послание пред Федералното събрание на Русия, че при тегло от 200 т МБР "Сармат" е с кратък активен участък на полета, която затруднява прехващането ѝ от средствата за противоракетна отбрана. Според Путин обсегът на новата ракета, количеството и мощността на бойните блокове са по-големи, отколкото тези на "Воевода". Президентът съобщи, че "Сармат" разполага с широк спектър от ядрени боеприпаси с голяма мощност (вкл. хиперзвукови) и най-съвременните системи за преодоляване на ПРО. Новият ракетен комплекс може да атакува цели както през Северния, така и през Южния полюс.
Гледайте и това ВИДЕО: "По-голямата сестра на Искандер" в действие!